## **PTE – Az élményalapú oktatás élén**

A Pécsi Tudományegyetem ismét bizonyította, hogy nemcsak lépést tart a nemzetközi felsőoktatási trendekkel, hanem aktívan alakítja is azokat. A világ legjobb egyetemeit rangsoroló QS listán [a PTE idén a 741–750. helyre](https://univpecs.com/egyetemi_elet/ket_kategoriaban_legjobb_magyar_egyetem_pte?fbclid=IwQ0xDSwLDKNFleHRuA2FlbQIxMQABHoMfJ4qsbr2rqT0Ef8HLl9h9-OiefNwdAqBdb4PU7CD0golTUz7c6RUKDq7S_aem_CgxKE6xxeLqPrcwmoVOuJA) lépett előre – két év alatt közel száz helyet javítva. De, ami talán még ennél is fontosabb: a „learning experience” - vagyis az élményalapú tanulás és a „nemzetközi hallgatók” kategóriákban a legjobbnak bizonyult a hazai mezőnyben - amely területen a PTE Közgazdaságtudományi Kara az élen jár.

### **Mi is az a Learning Experience?**

A tanulási élmény fogalma ma már jóval többet jelent, mint egy jól megtartott előadás. A PTE-n a tanulás nem passzív befogadás, hanem aktív részvétel, közös gondolkodás, gyakorlati tapasztalatszerzés. A Learning Experience magában foglalja az oktatási tartalmat, a tanulási környezetet, a technológiai eszközöket, az oktatók módszertanát és a hallgatók közötti interakciókat is. A cél: olyan tudás átadása, amely nemcsak megmarad, hanem alkalmazható is.

### **Ötletből valóság – kézen fogva a hallgatókat**

A Pécsiközgáz lassan [20 éve foglalkozik a témával](https://ktk.pte.hu/hu/sikersztori-a-pecsikozgazon), kezdetben a gombamód szaporodó startupok világa inspirálta a Kar munkatársait az új módszerek bevezetésére, később a régió cégei is érdeklődni kezdtek az innovatív, gyakorlatközpontú kezdeményezések és az egyetemi képzés és a céges szféra összekapcsolódása iránt. A PTE KTK, azon belül az [Alkalmazott Tanulások Központja](https://cal.ktk.pte.hu/) (CAL) nemcsak teret adnak az ötleteknek, hanem utat is mutatnak azok megvalósításához. Mindemellett a hallgatók képzett coachok és mentorok segítségével egyéni segítséget is kaphatnak, fejlődhetnek a soft és hard kompetenciák területén, workshopokon, tréningeken vehetnek részt - ezért a Kar [KarrierPont](https://ktk.pte.hu/hu/karunkrol/kozpontjaink/karrierpont-korabban-tehetsegpont) nevű központja felel.

A tantervbe beépített projektalapú elemek révén ma már nem lehet „megúszni” az aktív részvételt – de ez nem is cél. A cél az, hogy a hallgatók már az egyetemi évek alatt megtapasztalják, milyen valós problémákra keresni megoldást, csapatban dolgozni, prezentálni, visszajelzést kapni – és fejlődni.

### **Továbbképzés új szinten**

A PTE KTK nemcsak az alapképzésben újít. A meglévő, dinamikusan fejlődő vállalati kapcsolatrendszerre építve egyre szélesebb kínálattal jelenik meg a [továbbképzések](https://ktk.pte.hu/hu/kepzesek/tovabbkepzesek) és rövidebb és fókuszáltabb [mikrotanúsítványos programok](https://ktk.pte.hu/hu/kepzesek/mikrotanusitvanyok) piacán is. Ezek a képzések nemcsak a hallgatók, hanem a régió kisebb-nagyobb vállalatainál dolgozók számára is elérhetők – így a tudásmegosztás valóban kétirányúvá válik.